### NN 16/2019 (15.2.2019.), Rješenje o određivanju područja stalnog graničnog prijelaza za međunarodni promet putnika u cestovnom prometu Miljana

POLICIJSKA UPRAVA KRAPINSKO-ZAGORSKA

332

Na temelju članka 12. Zakona o nadzoru državne granice (»Narodne novine« broj 83/13 i 27/16), a u svezi s člankom 7. Pravilnika o uvjetima i načinu određivanja područja graničnog prijelaza (»Narodne novine« broj 150/04), Policijska uprava krapinsko-zagorska donosi

RJEŠENJE

O ODREĐIVANJU PODRUČJA STALNOG GRANIČNOG PRIJELAZA ZA MEĐUNARODNI PROMET PUTNIKA U CESTOVNOM PROMETU MILJANA

Članak 1.

Područje stalnog graničnog prijelaza za međunarodni promet putnika u cestovnom prometu Miljana, smješteno je na Državnoj cesti broj 229, koja se proteže od državne granice s Republikom Slovenijom do 54 metra u Republiku Hrvatsku, s pripadajućim zelenim površinama.

Članak 2.

Ukupna površina stalnog graničnog prijelaza za međunarodni promet putnika u cestovnom prometu Miljana iznosi 375 m2.

Članak 3.

Područje stalnog graničnog prijelaza za međunarodni promet putnika u cestovnom prometu Miljana obuhvaća katastarske čestice brojeva: 1536., 1558/1. i 1580. k.o. Sutlanska Poljana i katastarske čestice brojeva: 2339. i 2432/1. k.o. Miljana. Područje graničnog prijelaza obuhvaća Državnu cestu broj 229 u dužini od 54 metra, i to od sredine cestovnog betonskog mosta preko rijeke Sutle, odnosno državne granice sa Republikom Slovenijom, u smjeru sjeveroistoka do raskrižja sa lokalnom cestom broj 22004.

Širina graničnog prijelaza na južnoj strani, uz samu državnu granicu s Republikom Slovenijom iznosi 26,5 metara, te se proteže od istočnog ruba betonskog mosta do zapadnog ruba pješačkog drvenog mosta, dok na sjevernoj strani širina iznosi 40 metara, koja se proteže od istočnog ruba kolnika Državne ceste broj 229 do završetka parkirališnog prostora na zapadu.

Na graničnom prijelazu se nalaze dvije prometne trake za ulaz i dvije prometne trake za izlaz širine 2 x 6,5 metara, s pripadajućim elektrificiranim rampama. Prometne trake su fizički odvojene središnjim otokom u dužini od 14 metara, širine 2 metra. S desne strane ceste gledano u smjeru Republike Slovenije na 17,5 metara postavljen je kontejner koji služi za graničnu kontrolu dimenzija 6,30 m dužine i 2,70 širine, dok je sa sjeverozapadne strane u sklopu istog postavljen i kontejner dimenzija 1,20 × 1,50 m u kojem je smješten sanitarni čvor. Na zapadnoj strani područja graničnog prijelaza smješten je i dio drvenog mosta preko rijeke Sutle namijenjen za prelazak pješaka i biciklista, u širini od 5 metara, te deset metara u dužinu, dok od južne strane kontejnera do pješačkog drvenog mosta vodi asfaltirani nogostup dužine 27,5 metara i širine 2,5 metra.

S južne strane područja graničnog prijelaza, odnosno 5 metara ispred kontejnera nalazi se postavljen jarbol sa zastavom Republike Hrvatske i jarbol sa zastavom Europske unije.

Na sjevernoj strani područja graničnog prijelaza, uz južni rub kolnika lokalne ceste broj 22004 nalazi se asfaltirani parkirališni prostor za 5 vozila, dužine 13 i širine 5 metara.

Članak 4.

Na temelju članka 2. stavak 4. Zakona o potvrđivanju Sporazuma između Vlade Republike Hrvatske i Vlade Republike Slovenije o jednostavnijem obavljanju granične kontrole u cestovnom i željezničkom prometu (»Narodne novine – Međunarodni ugovori« broj 2/04 od 17. 3. 2004.), sukladno Dogovoru Vlade Republike Hrvatske i Vlade Republike Slovenije o uvođenju zajedničkih službenih mjesta za obavljanje granične kontrole, od 12. 6. 2013. godine i sukladno dogovoru o dopuni Dogovora između Vlade Republike Hrvatske i Vlade Republike Slovenije o uvođenju zajedničkih službenih mjesta za obavljanje granične kontrole, od 23. 1. 2015. godine, hrvatska granična policija od 1. 7. 2013. godine obavlja graničnu kontrolu na slovenskom državnom području, zajedničkom službenom mjestu za obavljanje granične kontrole, graničnom prijelazu Miljana – Imeno.

Udaljenost od granične crte (državne granice) do mjesta obavljanja granične kontrole na slovenskoj strani iznosi 60 metara.

Članak 5.

Stupanjem na snagu ovog Rješenja prestaje važiti Rješenje o određivanju područja stalnog međudržavnog cestovnog graničnog prijelaza Miljana – II kategorije (»Narodne novine« broj 29/13).

Članak 6.

Ovo Rješenje stupa na snagu osmoga dana od dana objave u »Narodnim novinama«.

Broj: 511-17-13/1-464/12-2019.

Zabok, 28. siječnja 2019.

Načelnik
 Darko Car, v. r.